חוק השידור הציבורי הישראלי (תיקון מס' 8) (תיקון), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2745, עמ' 910, 2018-07-26T00:00:00+03:00
החוק התקבל בקריאה השנייה והשלישית ביום ז' באב התשע"ח (19 ביולי 2018). חוק זה מתקן את חוק השידור הציבורי הישראלי (תיקון מס' 8) (תיקון), התשע"ז–2017, שנועד להקים תאגיד חדשות ציבורי נפרד מתאגיד השידור, שייוחד כולו לשידורי חדשות ותכניות בענייני היום. מועד תחילתו של תיקון מס' 8 נקבע ל-15 במאי 2017, אך הוגשו בעניינו מספר עתירות, שביחס לחלקן הוציא בית המשפט העליון צו על תנאי המשהה את כניסתו לתוקף של התיקון, למעט שני סעיפים הנוגעים לקליטת עובדים מרשות השידור בתאגיד השידור הציבורי הישראלי ובשירות המדינה.
התיקון שהתקבל מבטל את סעיפי תיקון מס' 8 הנוגעים לפיצול התאגיד, כך שלא יוקם תאגיד חדשות נפרד.
כמו כן, בהתאם להוראות חוק השידור הציבורי הישראלי, התשע"ד–2014, אמורה הטלוויזיה החינוכית לסיים את שידוריה ב-15 באוגוסט 2018. לכן, נוספה הוראה לפיה יוקצו 40 משרות בתאגיד לטובת עובדי הטלוויזיה החינוכית, בנוסף למספר המשרות שהוקצו לפי החוק לקליטת עובדים מרשות השידור ומהטלוויזיה החינוכית. בנוסף, החוק מאריך בשנה את התקופה שבה רשאי תאגיד השידור לקבל לעבודה עובדים של הטלוויזיה החינוכית ללא מכרז, כך שהוראה זו תחול עד ליום 15 במאי 2019.